Ekologik audit to‘g‘risida

Ushbu Qonunning maqsadi ekologik audit sohasidagi munosabatlarni tartibga solishdan iborat.
 Ekologik audit to‘g‘risidagi qonunchilik ushbu Qonun va boshqa qonunchilik hujjatlaridan iboratdir.
 Agar O‘zbekiston Respublikasining xalqaro shartnomasida O‘zbekiston Respublikasining ekologik audit to‘g‘risidagi qonunchiligida nazarda tutilganidan boshqacha qoidalar belgilangan bo‘lsa, xalqaro shartnoma qoidalari qo‘llaniladi.
 Ushbu Qonunda quyidagi asosiy tushunchalar qo‘llaniladi:
 ekologik audit — ekologik audit subyekti amalga oshiradigan xo‘jalik va boshqa faoliyatni texnik jihatdan tartibga solish sohasidagi normativ hujjatlar hamda atrof-muhitni muhofaza qilish va tabiiy resurslardan oqilona foydalanish sohasidagi normativ-huquqiy hujjatlar talablariga rioya etish yuzasidan ekologik auditorlik tashkiloti tomonidan o‘tkaziladigan tizimli, hujjatlashtirilgan, mustaqil baholash; 
 ekologik auditor — ekologik auditorning malaka sertifikatiga ega bo‘lgan jismoniy shaxs;
 ekologik auditning buyurtmachisi — ekologik audit o‘tkazish tashabbusi bilan chiquvchi xo‘jalik yurituvchi subyekt, uning mulkdori ishtirokchilari va (yoki) aksiyadorlari;
 ekologik auditorning malaka sertifikati — ekologik auditorning malakasini tasdiqlovchi va ekologik auditorlik faoliyatini amalga oshirish huquqini beruvchi hujjat;
 ekologik audit obyekti — ekologik audit subyektining atrof-muhitga ta’sir ko‘rsatadigan xo‘jalik va boshqa faoliyati, shuningdek uning atrof-muhitni boshqarish tizimi;
 ekologik audit subyekti — mahsulot ishlab chiqarishni amalga oshiruvchi, ishlarni bajaruvchi va xizmatlar ko‘rsatuvchi, o‘zida ekologik audit o‘tkaziladigan xo‘jalik yurituvchi subyekt va boshqa tashkilotlar;
 ekologik auditorlik tashkiloti — ekologik auditorlik faoliyatini amalga oshiruvchi yuridik shaxs;
 ekologik auditorlik faoliyati — ekologik auditorlik tashkilotining ekologik audit o‘tkazishni va turdosh xizmatlar ko‘rsatishni o‘z ichiga olgan tadbirkorlik faoliyati;
 ekologik audit xulosasi — ekologik audit buyurtmachisiga yo‘llangan, o‘tkazilgan ekologik audit jarayoni, texnik jihatdan tartibga solish sohasidagi normativ hujjatlar hamda atrof-muhitni muhofaza qilish va tabiiy resurslardan oqilona foydalanish sohasidagi normativ-huquqiy hujjatlar talablarining aniqlangan buzilishlari, o‘tkazilgan laboratoriya sinovlarining natijalari to‘g‘risidagi batafsil ma’lumotlarni hamda ekologik audit o‘tkazish natijasida olingan boshqa axborotni o‘z ichiga olgan hujjat.
 Ekologik auditning asosiy prinsiplari mustaqillik, xolislik, maxfiylik va ishonchlilikdan iboratdir.
 Ekologik audit standartlari ekologik auditni o‘tkazish, turdosh xizmatlar ko‘rsatish va ekologik auditorlar ishining sifatini nazorat qilish tizimini tashkil etish tartibini belgilaydi.
 Milliy ekologik audit standartlari ekologik auditorlik faoliyatini amalga oshirishga doir yagona talablarni belgilaydi.
 Ekologik auditorlik tashkilotlari ekologik auditni o‘tkazish chog‘ida shartnomaga muvofiq xalqaro ekologik audit standartlarini qo‘llashi mumkin.
 Ekologik auditning asosiy vazifalari quyidagilardan iborat:
 ekologik audit subyekti xo‘jalik va boshqa faoliyatining ekologik jihatlari to‘g‘risidagi ishonchli axborotni to‘plash;
 ekologik audit subyektining xo‘jalik va boshqa faoliyati texnik jihatdan tartibga solish sohasidagi normativ hujjatlar hamda atrof-muhitni muhofaza qilish va tabiiy resurslardan oqilona foydalanish sohasidagi normativ-huquqiy hujjatlar talablariga muvofiqligini aniqlash;
 ekologik audit subyekti faoliyatining atrof-muhit holatiga ta’sirini baholash;
 ekologik audit subyekti tomonidan amalga oshiriladigan tabiatni muhofaza qilishga oid tadbirlarning samaradorligini baholash;
 atrof-muhitning ifloslanishi bilan bog‘liq favqulodda vaziyatlarning yuzaga kelishi xavfini kamaytirish;
 atrof-muhitni boshqarish tizimining samaradorligini baholash;
 ekologik audit xulosasini tuzish, ekologik audit subyekti tomonidan amalga oshiriladigan tabiatni muhofaza qilishga oid tadbirlar samaradorligini oshirishga, shuningdek atrof-muhitni boshqarish tizimini takomillashtirishga qaratilgan tavsiyalar ishlab chiqish.
 Ekologik audit qonunchilikka muvofiq amalga oshiriladigan ekologik nazoratning o‘rnini bosmaydi.
 Ekologik audit ekologik auditorlik tashkiloti va ekologik audit buyurtmachisi o‘rtasida tuziladigan, ekologik audit o‘tkazish muddatlari va boshqa shartlari belgilanadigan shartnoma asosida o‘tkaziladi.
 Ekologik audit ekologik audit subyektining atrof-muhitni muhofaza qilish va tabiiy resurslardan oqilona foydalanish sohasidagi butun faoliyatiga yoki uning alohida qismiga nisbatan o‘tkazilishi mumkin.
 Ekologik audit subyektining faoliyati texnik jihatdan tartibga solish sohasidagi normativ hujjatlar hamda atrof-muhitni muhofaza qilish va tabiiy resurslardan oqilona foydalanish sohasidagi normativ-huquqiy hujjatlar talablariga muvofiq bo‘lgan taqdirda O‘zbekiston Respublikasi Ekologiya va atrof-muhitni muhofaza qilish davlat qo‘mitasi (bundan buyon matnda Davlat ekologiya qo‘mitasi deb yuritiladi) tomonidan bir yil davomida tekshirilmaydi, bundan ushbu moddaning oltinchi qismida nazarda tutilgan hollar mustasno. 
 Ekologik audit subyektining faoliyati texnik jihatdan tartibga solish sohasidagi normativ hujjatlar hamda atrof-muhitni muhofaza qilish va tabiiy resurslardan oqilona foydalanish sohasidagi normativ-huquqiy hujjatlar talablariga muvofiq bo‘lmagan taqdirda ekologik audit subyekti aniqlangan qoidabuzarliklarni bir oylik muddatda bartaraf etishi shart.
 Avariyalar va favqulodda vaziyatlar yuzaga kelganda, shuningdek jinoyat ishlarini tergov qilish yoxud O‘zbekiston Respublikasi Prezidentining yoki O‘zbekiston Respublikasi Vazirlar Mahkamasining topshirig‘i munosabati bilan Davlat ekologiya qo‘mitasi tomonidan o‘tkazilgan ekologik auditning fakti va natijalaridan qat’i nazar tekshiruv o‘tkazilishi mumkin.
 Ekologik audit ixtiyoriy yoki majburiy shaklda o‘tkazilishi mumkin.
 Atrof-muhitga ta’sir ko‘rsatish xavfi kam bo‘lgan yoki unchalik ko‘p bo‘lmagan (lokal ta’sirga ega) ekologik audit subyektlarining faoliyatiga nisbatan ekologik audit ixtiyoriy tartibda o‘tkaziladi.
 Atrof-muhitga yuqori va o‘rtacha ta’sir ko‘rsatish xavfiga ega bo‘lgan ekologik audit subyektlari har yilgi majburiy ekologik auditdan o‘tkazilishi lozim.
 Atrof-muhitga ta’sir ko‘rsatish xavfi darajasi bo‘yicha faoliyat turlarining ro‘yxati O‘zbekiston Respublikasi Vazirlar Mahkamasi tomonidan belgilanadi.
 Ixtiyoriy ekologik audit ekologik audit buyurtmachisining tashabbusiga ko‘ra o‘tkaziladi.
 Majburiy yillik ekologik audit ekologik audit subyektining atrof-muhitni muhofaza qilish va tabiiy resurslardan oqilona foydalanish sohasidagi butun faoliyatiga nisbatan o‘tkaziladi.
 Ekologik audit o‘tkazish yakunlari bo‘yicha ekologik audit xulosasi tuziladi.
 Ekologik audit xulosasi aniqlangan kamchiliklarni bartaraf etishga doir tavsiyalarni, shuningdek ekologik audit subyekti tomonidan amalga oshirilayotgan tabiatni muhofaza qilishga oid tadbirlar samaradorligini oshirish bo‘yicha tavsiyalar va takliflarni o‘z ichiga olishi kerak. 
 Ekologik audit xulosasi maxfiy hujjatdir va u ekologik audit buyurtmachisining roziligisiz oshkor qilinishiga yo‘l qo‘yilmaydi. 
 Ekologik audit xulosasining har bir sahifasi ekologik auditni amalga oshirgan ekologik auditor (ekologik auditorlar) va ekologik auditorlik tashkilotining rahbari tomonidan imzolangan bo‘lishi kerak.
 Ekologik audit xulosasining shakli va mazmuni ekologik audit standartlarida belgilanadi.
 Ekologik auditorlik tashkilotlari o‘z faoliyatini amalga oshirish chog‘ida mustaqildir.
 Ekologik auditorlik xizmatlari ko‘rsatish to‘g‘risidagi shartnoma faqat ekologik auditorlik tashkilotining fuqarolik javobgarligi sug‘urta polisi mavjud bo‘lgan taqdirda tuziladi.
 Ekologik auditorlik tashkilotlarining, shuningdek ular xodimlarining faoliyatiga mustaqil ekologik auditni amalga oshirishga monelik qilish maqsadida aralashishga hamda qanday shaklda bo‘lmasin ta’sir o‘tkazishga yo‘l qo‘yilmaydi. 
 Davlat hokimiyati va boshqaruvi organlarining mansabdor shaxslari, shuningdek qonunchilikka muvofiq tadbirkorlik faoliyati bilan shug‘ullanishi taqiqlangan boshqa shaxslar ekologik auditorlik tashkilotlarining muassislari bo‘lishi mumkin emas.
 Ekologik auditorlik tashkilotlari har qanday tashkiliy-huquqiy shaklda tuzilishi va o‘z faoliyatini amalga oshirishi mumkin, bundan aksiyadorlik jamiyati mustasno.
 Ekologik auditorlik tashkilotiga ushbu ekologik auditorlik tashkiloti o‘zi uchun asosiy ish joyi bo‘lgan ekologik auditor rahbar bo‘lishi mumkin.
 Ekologik auditorlik tashkilotlari O‘zbekiston Respublikasi Adliya vazirligi huzuridagi Davlat xizmatlari agentligida davlat ro‘yxatidan o‘tkazilishi lozim. 
 Ekologik auditorlik tashkilotlari davlat va xo‘jalik boshqaruvi organlari, shuningdek mahalliy davlat hokimiyati organlari tomonidan tashkil etilishi mumkin emas.
 Ekologik auditorlik tashkiloti boshqa ekologik auditorlik tashkilotining muassisi (ishtirokchisi) bo‘lishi mumkin emas hamda atrof-muhitga ta’sir ko‘rsatish va tabiiy resurslardan foydalanish bilan bog‘liq biror-bir tadbirkorlik faoliyati bilan shug‘ullanishga haqli emas.
 Ekologik auditorlik tashkiloti quyidagi huquqlarga ega:
 ekologik audit subyektiga nisbatan ekologik audit o‘tkazish to‘g‘risida qaror qabul qilish uchun uning ta’sis hujjatlari va boshqa hujjatlari bilan oldindan tanishish; 
 ekologik audit subyektining asbob-uskunalari va boshqa mol-mulkini inventarizatsiyadan o‘tkazish, shuningdek ularning haqiqiy holati va ish samaradorligini o‘rganish;
 zarur o‘lchovlar o‘tkazish, namunalar olish va o‘zining akkreditatsiyadan o‘tgan laboratoriyasida yoki boshqa akkreditatsiyadan o‘tgan laboratoriyada laboratoriya sinovlarini o‘tkazish;
 ekologik audit o‘tkazish davomida yuzaga kelgan masalalar bo‘yicha tabiatni muhofaza qilishga oid tadbirlarni o‘tkazish uchun mas’ul bo‘lgan shaxslardan tushuntirishlar va ekologik audit o‘tkazish uchun zarur bo‘lgan qo‘shimcha ma’lumotlar olish;
 ekologik audit o‘tkazishda ishtirok etishga boshqa mutaxassislarni ekspert sifatida jalb qilish;
 ekologik audit bilan bog‘liq huquqiy masalalar yuzasidan maslahatlar berish.
 Ekologik auditorlik tashkiloti quyidagi turdosh xizmatlarni ham ko‘rsatishi mumkin:
 a) atrof-muhitga salbiy ta’sir ko‘rsatganlik uchun to‘lov hisob-kitobining to‘g‘riligini tekshirish;
 b) quyidagi masalalar yuzasidan tahlil qilish va maslahat berish:
 tabiiy resurslardan foydalanish va (yoki) atrof-muhitga ta’sir ko‘rsatish bilan bog‘liq faoliyatni amalga oshirish;
 atrof-muhitga ta’sir ko‘rsatish to‘g‘risida hisobotlar tuzish;
 tabiatni muhofaza qilishga oid faoliyatni va tadbirlarni rejalashtirish, amalga oshirish hamda natijalarini baholash;
 ishlab chiqarishga doir ekologik nazoratni tashkil etish va o‘tkazish, uning natijalari to‘g‘risida hisobotlar tuzish;
 atrof-muhitga salbiy ta’sirni kamaytirish bo‘yicha ilg‘or texnologiyalar va usullarni joriy etish;
 v) atrof-muhitga yetkazilgan zararning miqdorini aniqlash.
 Ekologik auditorlik tashkiloti:
 ekologik auditorlik faoliyatini amalga oshirish chog‘ida ekologik audit to‘g‘risidagi qonunchilik talablariga rioya etishi;
 shtatida asosiy ish joyi ekologik auditorlik tashkiloti bo‘lgan kamida to‘rt nafar ekologik auditor mavjud bo‘lishini ta’minlashi;
 ekologik auditorlik tashkilotining fuqarolik javobgarligi sug‘urta polisiga ega bo‘lishi;
 ekologik audit xulosasida texnik jihatdan tartibga solish sohasidagi normativ hujjatlar hamda atrof-muhitni muhofaza qilish va tabiiy resurslardan oqilona foydalanish sohasidagi normativ-huquqiy hujjatlar talablarining buzilishi holatini bartaraf etish bo‘yicha tavsiyalarni aks ettirishi; 
 ekologik auditorlik faoliyatini amalga oshirishga doir tegishli hujjatlarni ekologik audit buyurtmachisining talabiga ko‘ra taqdim etishi;
 ekologik auditorlik xizmatlarini ko‘rsatish chog‘ida olingan axborotning maxfiyligini ta’minlashi;
 ekologik audit natijalarini ekologik audit standartlariga binoan rasmiylashtirishi va ekologik audit xulosalarining nusxalarini ekologik auditorlik tashkilotida kamida besh yil saqlashi;
 ekologik auditorlar ishi sifatining nazoratini ta’minlashi shart.
 Ekologik auditorlik tashkiloti bila turib soxta tuzilgan ekologik audit xulosasini tuzishi oqibatida yetkazilgan zarar uchun ekologik audit buyurtmachisi oldida javobgar bo‘ladi.
 Ekologik auditning ekologik audit o‘tkazmasdan tuzilgan yoki ekologik audit natijalari bo‘yicha tuzilgan, ammo ekologik auditor (ekologik auditorlar) tomonidan olingan va o‘rganilgan hujjatlar mazmuniga muvofiq bo‘lmagan xulosasi bila turib soxta tuzilgan hisoblanadi.
 Sifatsiz o‘tkazilgan yoki lozim darajada o‘tkazilmagan ekologik audit natijasida ekologik audit buyurtmachisiga yetkazilgan zararlarning, shu jumladan boy berilgan foydaning o‘rni qonunchilikda belgilangan tartibda qoplanishi lozim.
 Quyidagilarga ekologik audit o‘tkazish taqiqlanadi:
 ekologik audit subyektining mansabdor shaxslari bilan yaqin qarindoshlik munosabatlarida bo‘lgan shaxsga;
 ekologik audit subyektiga nisbatan mulkiy yoki shaxsiy nomulkiy manfaatlari bor shaxsga;
 Davlat ekologiya qo‘mitasining mansabdor shaxslariga;
 ekologik audit subyektining xodimiga.
 Ekologik audit ekologik auditorlik tashkilotlari va ekologik auditorlar tomonidan quyidagilarga nisbatan ham o‘tkazilmaydi:
 ushbu ekologik auditorlik tashkilotining mulkdorlari, ishtirokchilari, kreditorlari, sug‘urtachilari bo‘lgan xo‘jalik yurituvchi subyektlarga, shuningdek ushbu ekologik auditorlik tashkilotlari va ekologik auditorlar o‘ziga nisbatan mulkdor, ishtirokchi, aksiyador bo‘lgan xo‘jalik yurituvchi subyektlarga nisbatan;
 o‘z mulkdori, ishtirokchisi, aksiyadori, shuningdek tabiatni muhofaza qilishga oid faoliyatni tashkil etish va yuritish uchun javobgar bo‘lgan shaxsi bir vaqtning o‘zida mazkur ekologik auditorlik tashkilotining mulkdori, ishtirokchisi bo‘lgan xo‘jalik yurituvchi subyektga nisbatan;
 o‘z xodimi bir vaqtning o‘zida mazkur ekologik auditorlik tashkilotining xodimi bo‘lgan ekologik audit subyektiga nisbatan.
 Ekologik auditorlik tashkiloti ayni bir ekologik audit subyektida ketma-ket uch martadan ortiq ekologik audit o‘tkazishga haqli emas.
 Ekologik auditorga quyidagi talablar qo‘yiladi:
 O‘zbekiston Respublikasi fuqaroligining mavjudligi;
 tegishli sohaga oid oliy ma’lumotning mavjudligi;
 atrof-muhitni muhofaza qilish sohasida yoki turdosh sohalarda ketma-ket kamida uch yillik ish tajribasiga ega bo‘lish;
 ekologik auditor malaka sertifikatining mavjudligi.
 Ekologik auditor arizasida ko‘rsatilgan faoliyatni faqat bitta ekologik auditorlik tashkilotida amalga oshirishga haqli.
 Ekologik auditorlarni tayyorlash, shuningdek ekologik auditorning malaka sertifikatini berish tartibi O‘zbekiston Respublikasi Vazirlar Mahkamasi tomonidan belgilanadi. 
 Ekologik auditor quyidagi huquqlarga ega:
 ekologik audit o‘tkazish uchun zarur bo‘lgan ma’lumotlar va materiallarni olish;
 ekologik auditga taqdim qilingan, ekologik audit to‘g‘risidagi qonunchilik talablariga javob bermaydigan materiallarni rad etish.
 Ekologik auditor:
 ekologik auditorlik faoliyatini amalga oshirish chog‘ida ekologik audit to‘g‘risidagi qonunchilik talablariga rioya etishi;
 ekologik audit natijalarini ekologik audit standartlariga binoan rasmiylashtirishi;
 ekologik audit o‘z vaqtida, kompleks tarzda, xolisona, sifatli o‘tkazilishini, shuningdek ekologik audit xulosasi rasmiylashtirilishi va berilishini ta’minlashi;
 ekologik auditning muayyan obyektiga nisbatan shaxsiy manfaatdorligi mavjud bo‘lgan taqdirda o‘zini o‘zi rad etish haqida arz qilishi;
 ekologik auditorlik xizmatlarini ko‘rsatish chog‘ida olingan axborotning maxfiyligini ta’minlashi shart. 
 Ekologik auditor yordamchisi ekologik auditorning malaka sertifikatiga ega bo‘lmagan, ekologik auditorlik tashkilotida ishlaydigan hamda ekologik audit xulosasiga imzo qo‘yish huquqisiz, ekologik auditorlik tashkilotining topshirig‘iga ko‘ra ekologik auditda ishtirok etadigan jismoniy shaxsdir.
 Ekologik auditor yordamchisiga nisbatan ekologik audit o‘tkazish chog‘ida olingan ma’lumotlarni oshkor qilmaslik majburiyati tatbiq etiladi.
 Ekologik auditor yordamchisi sifatida ishlash vaqti ekologik auditorning malaka sertifikatini olish uchun zarur bo‘lgan ish stajiga kiritiladi.
 Ekologik audit buyurtmachisi quyidagi huquqlarga ega:
 ekologik audit o‘tkazish uchun ekologik auditorlik tashkilotini mustaqil ravishda tanlash;
 ixtiyoriy ekologik audit chog‘ida ekologik auditning yo‘nalishi va ish hajmini belgilash; 
 ekologik auditorlik tashkilotidan ekologik audit xulosasi qaysi qonunchilik hujjatlari normalariga asoslanganligi to‘g‘risidagi zarur axborotni olish;
 ekologik audit xulosasini olish.
 Ekologik audit buyurtmachisi:
 ekologik auditorlarga ekologik auditni o‘tkazish uchun tegishli shart-sharoitlar yaratishi;
 ekologik auditni o‘tkazish uchun zarur bo‘lgan ma’lumotlar va materiallarni taqdim etishi;
 ekologik audit rejasini tasdiqlashi;
 ekologik auditorlik xizmatlari ko‘rsatish to‘g‘risidagi shartnomaga muvofiq ekologik audit o‘tkazish xizmatlari uchun haq to‘lashi shart.
 Ekologik audit subyekti quyidagi huquqlarga ega:
 ekologik auditning yo‘nalishi, ish hajmlari va rejasi bilan tanishish; 
 ekologik auditorlardan tabiatni muhofaza qilishga oid tadbirlarni ishlab chiqish va o‘tkazish, ekologik audit o‘tkazish chog‘ida aniqlangan kamchiliklar hamda qoidabuzarliklarni bartaraf etish bo‘yicha maslahatlar va tavsiyalar olish.
 Ekologik audit subyekti:
 ekologik auditorlarni ekologik auditni ekologik auditorlik xizmatlari ko‘rsatish to‘g‘risidagi shartnomada belgilangan muddatlarda o‘tkazishi uchun tegishli shart-sharoitlar bilan ta’minlashi;
 ekologik auditorlarga texnologik asbob-uskunalarning ishga yaroqliligi va samaradorligini aniqlash nuqtai nazaridan ko‘zdan kechirishi, chiqindilar to‘planadigan va saqlanadigan joylarni, atmosfera havosini, suv va yer resurslarini ifloslantiruvchi manbalarni tekshirish, biologik resurslarni saqlash maqsadida hududni o‘rganishi, shuningdek laboratoriya sinovlarini o‘tkazish uchun zarur bo‘lgan namuna va nusxalar olishi uchun imkoniyat berishi;
 ekologik audit jarayonida aniqlangan texnik jihatdan tartibga solish sohasidagi normativ hujjatlar, atrof-muhitni muhofaza qilish va tabiiy resurslardan oqilona foydalanish sohasidagi normativ-huquqiy hujjatlar talablarining buzilishlarini bartaraf etishi shart. 
 Ekologik auditorlik tashkilotlarining reyestri ekologik auditorlik tashkilotlarining ro‘yxatini o‘z ichiga oladi va Davlat ekologiya qo‘mitasining rasmiy veb-saytiga joylashtiriladi.
 Ekologik auditorlarning reyestri ekologik auditorning malaka sertifikatiga ega bo‘lgan ekologik auditorlarning ro‘yxatini o‘z ichiga oladi va Davlat ekologiya qo‘mitasining rasmiy veb-saytiga joylashtiriladi.
 Ekologik auditorlik tashkilotlarining reyestri va Ekologik auditorlarning reyestrini yuritish tartibi, uning shakli hamda unga doir talablar O‘zbekiston Respublikasi Vazirlar Mahkamasi tomonidan belgilanadi. 
 Ekologik auditorlarning jamoat birlashmalari ekologik auditorlarni ixtiyoriy asosda birlashtiradigan nodavlat notijorat tashkilotlaridan iboratdir. 
 Ekologik auditorlar jamoat birlashmalarining faoliyati ekologik auditorlarning kasbiy darajasini rivojlantirishga va qo‘llab-quvvatlashga, ularning kasbiy manfaatlarini himoya qilishga qaratilgan.
 Ekologik auditorlarning jamoat birlashmalari:
 ekologik auditorlarning jamoat birlashmalari a’zolarining hisobini yuritadi va ular haqidagi ma’lumotlarni o‘zining veb-saytlariga joylashtiradi; 
 ekologik auditorlarni o‘qitish dasturlarini ishlab chiqishda ishtirok etadi;
 ekologik auditorning malaka sertifikatini olish uchun malaka imtihonlarini tashkil etish va o‘tkazishda ishtirok etadi;
 ekologik audit to‘g‘risidagi qonunchilikni takomillashtirish bo‘yicha takliflar tayyorlaydi. 
 Ekologik auditorlik faoliyatini amalga oshirish chog‘ida yuzaga keladigan nizolar qonunchilikda belgilangan tartibda hal etiladi.
 Ekologik audit to‘g‘risidagi qonunchilikni buzganlikda aybdor shaxslar belgilangan tartibda javobgar bo‘ladi.
 Davlat ekologiya qo‘mitasi va manfaatdor tashkilotlar ushbu Qonunning ijrosini, ijrochilarga yetkazilishini hamda mohiyati va ahamiyati aholi o‘rtasida tushuntirilishini ta’minlasin. 
 O‘zbekiston Respublikasi Vazirlar Mahkamasi:
 hukumat qarorlarini ushbu Qonunga muvofiqlashtirsin;
 davlat boshqaruvi organlari ushbu Qonunga zid bo‘lgan o‘z normativ-huquqiy hujjatlarini qayta ko‘rib chiqishlari va bekor qilishlarini ta’minlasin.
 Ushbu Qonun rasmiy e’lon qilingan kundan e’tiboran o‘n ikki oy o‘tgach kuchga kiradi.